3 gevang ná moord op sepie-ster | Netwerk24
Deur Cebelihle Mthethwa/News24 12 September 2020 19:55
Thandeka Mdeliswa.Foto: Daily Sun
Die polisie in Mpumalanga het drie mense in hegtenis geneem in verband met die moord op die sepie-ster Thandeka Mdeliswa.
Brig. Leonard Hlathi, polisiewoordvoerder in Mpumalanga, sê 'n 27-jarige man is Vrydag in hegtenis geneem weens die moord op die 34-jarige aktrise. Sy is geskiet tydens 'n rusie op 3 September in haar woonplek in Evander en is twee dae later in die Steve Biko-hospitaal in Pretoria dood.
Twee ander mense is ook in hegtenis geneem in verband met die onwettige besit van 'n vuurwapen wat vermoedelik in die moord gebruik is.
Hlathi sê Mdeliswa het die dag van die voorval blykbaar gehoor daar is 'n onderonsie tussen haar broer en twee mans. "Toe sy gaan kyk wat aangaan, het een van die mans glo 'n vuurwapen by sy vriend gegryp en haar geskiet."
Die twee mans het toe na bewering gevlug. Die polisie en mediese personeel is dadelik na die toneel ontbied.
Sy het die rol van Khanya Hlophe in die sepie Ikani op SABC1 vertolk.
Die drie verdagtes verskyn Maandag in die landdroshof in Evander.
Lt.genl. Mondli Zuma, polisiekommissaris in Limpopo, het die inhegtenisnemings verwelkom. "Ons hoop dit bring vertroosting en afsluiting vir die familie."